Seun van Jona of Johannes? - Francois Malan - www.bybelkennis.co.za
by Mitch Kalp · 19/05/2015
Graag sal ek wil weet. Volgens die 33 uitgawe van die Bybel was Simon Petrus die seun van Jona. In latere uitgawes van die Bybel word gepraat van Simon Petrus die seun van Johannes. Kan u asb vir my n uitklaring daarvan gee.
In Grieks word die twee name verskillend geskryf
In die Griekse teks van Johannes 1:42 sê Jesus: 'jy is Simon die seun van Johannes' (die Grieks het die genitiewe vorm 'Iooánnou wat beteken 'van Johannes') volgens twee van die oudste manuskripte uit ongeveer die jaar 200 n.C., een uit die derde eeu n.C., twee uit die vierde eeu n.C. wat deur die 1983-vertaling gebruik is, terwyl latere manuskripte vanaf die vyfde eeu n.C., wat destyds deur die 1933 vertaling gebruik is, lees 'seun van Jona' (Griekse genitief vorm'Iooannâ) So ook in Joh 21:15,16,17 'van Johannes' teenoor lateres se 'van Jona.'
Die verandering van Johannes na Jona deur latere afskrywers het waarskynlik gebeur deurdat hulle die Johannesteks aangepas het by die Griekse teks van Matteus 16:17 se 'Simon Barjona,' wat die Hebreeuse vorm netso in Grieks (Barioonâ) oorgeneem het. 'bar' in Hebreeus beteken 'seun.' Die 1933 teks het dit tot 'Bar-Jona' verander, amper soos twee manuskripte uit die 8e eeu n.C. wat dit as twee woorde geskryf het 'Bar Jona.' Die 1983 teks skryf dit soos in die oudste manuskripte as Barjona.
Die vrou wat in Grieks in Lukas 8:3 en 24:10 'Joanna' ('Iooánna) genoem word, is deur die Hollandse en Afrikaanse vertalers as 'Johanna' vertaal. Die Griekse vroulike vorm kon meegehelp het aan die verwarring.